ซิลลิงฟลอร์DWไม่เกิน30%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บอร์ดตลาดหลักทรัพย์ฯ ขีดเส้นซิลลิงฟลอร์ DW ไม่เกิน 30% ของราคาหุ้นอ้างอิง สมาคมเล็งทบทวนประกาศชื่อรายวัน
นายสุทธิชัย จิตรวาณิช รองผู้จัดการตลาดหลักทรัพย์แห่งประเทศไทย และเลขานุการคณะกรรมการตลาดหลักทรัพย์ฯ (บอร์ด) เปิดเผยว่า ที่ประชุมบอร์ดเมื่อวันที่ 16 ก.พ. 2554 ได้เห็นชอบการปรับปรุงเกณฑ์การกำหนดกรอบราคาสูงสุดต่ำสุด (ซิลลิงและฟลอร์) สำหรับใบสำคัญแสดงสิทธิ ได้แก่ ใบสำคัญแสดงสิทธิอนุพันธ์ (DW) ใบสำคัญแสดงสิทธิ (วอร์แรนต์) และใบแสดงสิทธิในการซื้อหุ้นเพิ่มทุนที่โอนสิทธิได้ (Transferable Subscription Right : TSR) 
“ต่อไป DW จะมีซิลลิงและฟลอร์ 30% ของราคาหุ้นอ้างอิงเช่นเดียวกับวอร์แรนต์และ TSR ส่วนวันแรกของการเข้าตลาดไม่เกินราคาไอพีโอ 100% และไม่ต่ำกว่า 50% ของราคาปิดหุ้นอ้างอิงวันก่อนหน้า”
ปัจจุบัน หลักทรัพย์ประเภท Warrant และ TSR มีการกำหนดกรอบราคาจากราคาปิดวันก่อนหน้าให้เปลี่ยนแปลงได้ไม่เกิน +/30% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิต่อ 1 ใบสำคัญแสดงสิทธิ (Exercise Ratio) โดยหลักเกณฑ์ใหม่จะกำหนดให้ใช้กรอบราคานี้กับการซื้อขาย DW ด้วย
สำหรับการซื้อขายวันแรก กำหนดให้มีกรอบราคาของ Warrant TSR และ DW จากราคาเสนอขายของผู้ออกหลักทรัพย์ (ราคา IPO) ไม่เกิน 100% และไม่ต่ำกว่า 50% ของราคาปิดหุ้นอ้างอิงวันก่อนหน้า นอกจากนี้กำหนดให้มีระบบคัดกรองคำสั่งซื้อขายที่มีราคาสูง หรือต่ำผิดปกติ (Order Screening System) ควบคู่ไปด้วย
ผู้ลงทุนจะได้รับประโยชน์จากการปรับปรุงหลักเกณฑ์ในครั้งนี้ โดยจะช่วยจำกัดความเสี่ยงให้แก่ผู้ลงทุนจากปัญหาความผันผวนของราคาที่อาจเกิดจากการส่งคำสั่งซื้อขายที่ไม่เหมาะสม หรือการส่งคำสั่งผิดพลาด ในการซื้อขายหลักทรัพย์ประเภทดังกล่าว และจะนำเสนอการกำหนดกรอบราคาสำหรับหลักทรัพย์กลุ่มใบสำคัญแสดงสิทธิแก่บริษัทสมาชิกในการประชุมวิสามัญสมาชิกเพื่อรับฟังความคิดเห็นก่อนใช้
นางภัทธีรา ดิลกรุ่งธีระภพ กรรมการผู้จัดการ บริษัทหลักทรัพย์ (บล.) ดีบีเอส วิคเคอร์ส ในฐานะนายกสมาคมบริษัทหลักทรัพย์ กล่าวว่า การกำหนดให้ซิลลิงฟลอร์ ของ DW เพื่อลดความเสี่ยง และมีส่วนช่วยป้องกันปัญหาที่จะเกิดขึ้นจากที่มีการคีย์คำสั่งซื้อขายทางอินเทอร์เน็ตผิดพลาด
สำหรับการกำหนดให้ราคาขึ้นลงได้30%ของราคาหุ้นแม่นั้นมีความเหมาะสม และปัจจุบันราคาซื้อขายไม่ถึง30% อยู่แล้ว 
นอกจากนี้ การที่สมาคมประกาศรายชื่อ DW ที่ต้องวางเงินสดทั้ง 100% ก่อนสั่งซื้อ (แคชบาลานซ์) ทุกวัน ก็คงจะต้องทบทวนเมื่อประกาศใช้จนครบ 3 เดือนตามกำหนด ว่าควรจะเปลี่ยนมาประกาศข้อมูลเป็นรายสัปดาห์หรือไม่เนื่องจากขณะนี้การซื้อขาย DW ได้ลดความร้อนแรงลงไปมากแล้ว สะท้อนว่านักลงทุนมีความระมัดระวังการลงทุนมากขึ้น และรู้ถึงความเสี่ยงดีขึ้นด้วย
“สมาคมต้องกลับมาพิจารณาและทบทวนว่าการประกาศรายชื่อ DW ทุกวันนั้นเป็นการทำมากเกินไปหรือไม่ “นางภัทธีรากล่าว